CELEX: E2007C0028
Language: lt
Date: 1171843200000
Title: 2007 m. vasario 19 d. ELPA priežiūros institucijos sprendimas Nr. 28/07/COL dėl paskelbimo, kad Norvegijoje galvijų bandos oficialiai neserga tuberkulioze, brucelioze ir enzootine galvijų leukoze

24.5.2007   
            
            
               LT
            
            
               Europos Sąjungos oficialusis leidinys
            
            
               L 132/38
            
         ELPA PRIEŽIŪROS INSTITUCIJOS SPRENDIMAS
   
   Nr. 28/07/COL
   2007 m. vasario 19 d.
   dėl paskelbimo, kad Norvegijoje galvijų bandos oficialiai neserga tuberkulioze, brucelioze ir enzootine galvijų leukoze
   ELPA PRIEŽIŪROS INSTITUCIJA,
   ATSIŽVELGDAMA į Europos ekonominės erdvės susitarimą (toliau – EEE susitarimas), ypač į jo 109 straipsnį ir 1 protokolą,
   ATSIŽVELGDAMA į ELPA valstybių susitarimą dėl Priežiūros institucijos ir Teisingumo Teismo įsteigimo, ypač į jo 5 straipsnio 2 dalies d punktą ir 1 protokolą,
   ATSIŽVELGDAMA į EEE susitarimo I priedo I skyriaus 4.1.1 punkte nurodytą aktą, 1964 m. birželio 26 d. Tarybos direktyva 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis (1), su pakeitimais, suderintą su EEE susitarimu 1 protokolu, ypač į to akto A priedo I dalies 4 punktą, A priedo II dalies 7 punktą ir D priedo I dalies E skyrių,
   ATSIŽVELGDAMA į 2007 m. vasario 14 d. ELPA priežiūros institucijos sprendimą Nr. 24/07/COL, kuriuo kompetentingam Kolegijos nariui nurodoma priimti sprendimą dėl paskelbimo, kad Norvegijoje galvijų bandos oficialiai neserga tuberkulioze, brucelioze ir enzootine galvijų leukoze, jeigu sprendimo projektas atitinka ELPA veterinarijos komiteto nuomonę,
   KADANGI Direktyvoje 64/432/EEB numatyta, kad galima skelbti, jog EEE ELPA valstybėse arba jų dalyse ar regionuose galvijų bandos oficialiai neserga tuberkulioze, brucelioze ir enzootine galvijų leukoze, jeigu jos atitinka tam tikras tame akte nustatytas sąlygas,
   KADANGI 2004 m. birželio 29 d. raštu Norvegija Institucijai pateikė atitinkamus dokumentus, susijusius su enzootine galvijų leukoze pagal Direktyvos 64/432/EEB D priedo I dalies E skyrių ir 8 straipsnį,
   KADANGI 2005 m. vasario 14 d., 2005 m. gruodžio 13 d. ir 2006 m. spalio 26 d. raštais Norvegija Institucijai pateikė atnaujintos informacijos, susijusios su enzootine galvijų leukoze, kaip Institucija prašė po diskusijų su Europos Komisija,
   KADANGI ELPA priežiūros institucija, glaudžiai bendradarbiaudama su Europos Komisija, išnagrinėjo visus Norvegijos pateiktus dokumentus, ir paaiškėjo, kad Norvegijos pateiktas su enzootine galvijų leukoze susijęs planas atitinka visas Direktyvoje 64/432/EEB numatytas atitinkamas sąlygas,
   KADANGI galima paskelbti, kad Norvegijoje galvijų bandos oficialiai neserga enzootine galvijų leukoze,
   KADANGI 1994 m. birželio 27 d. ELPA priežiūros institucijos sprendimais Nr. 66/94/COL ir Nr. 67/94/COL buvo paskelbta, kad Norvegijoje galvijų bandos neserga brucelioze ir tuberkulioze, jeigu buvo laikomasi tam tikrų sąlygų,
   KADANGI sprendimai Nr. 66/94/COL ir Nr. 67/94/COL buvo atitinkamai pakeisti 1996 m. gruodžio 4 d. ELPA priežiūros institucijos sprendimais Nr. 227/96/COL ir Nr. 225/96/COL,
   KADANGI aiškumo sumetimais tame pačiame sprendime turėtų būti nustatytas Norvegijos statusas dėl tuberkuliozės, bruceliozės ir enzootinės galvijų leukozės galvijų bandose,
   KADANGI šiuo sprendimu atitinkamai turėtų būti pakeisti ELPA priežiūros institucijos sprendimai Nr. 225/96/COL ir Nr. 227/96/COL,
   KADANGI šiame sprendime numatytos priemonės atitinka ELPA priežiūros institucijai padedančio ELPA veterinarijos komiteto nuomonę,
   PRIĖMĖ ŠĮ SPRENDIMĄ:
   
               1)
            
            
               Pagal Direktyvą 64/432/EEB skelbiama, kad Norvegijoje galvijų bandos oficialiai neserga tuberkulioze, brucelioze ir enzootine galvijų leukoze.
            
         
               2)
            
            
               Šis sprendimas skirtas Norvegijai.
            
         
               3)
            
            
               Pagal EEE susitarimo 109 straipsnio 2 dalį ELPA priežiūros institucija perduoda šį sprendimą ir visus jo pakeitimus Europos Komisijai.
            
         
               4)
            
            
               Šiuo sprendimu pakeičiami 1996 m. gruodžio 4 d. ELPA priežiūros institucijos sprendimai Nr. 227/96/COL ir Nr. 225/96/COL.
            
         
               5)
            
            
               Šis sprendimas įsigalioja 2007 m. vasario 19 d.
            
         
               6)
            
            
               Sprendimo tekstas anglų kalba yra autentiškas.
            
         
      Priimta Briuselyje, 2007 m. vasario 19 d.
      
         
            ELPA priežiūros institucijos vardu
         
         Bjørn T. GRYDELAND
         
         
            Pirmininkas
         
         Niels FENGER
         
         
            Direktorius
         
      
   
   
      (1)  OL 121, 1964 7 29, p. 1977/64.